|  |  |  |
| --- | --- | --- |
|  |  | ЗАЦВЕРДЖАНАЗагадМіністэрства адукацыіРэспублікі Беларусь ад 18.06.2010 № 420 |

**Ацэнка вынікаў вучэбнай дзейнасці вучняў па вучэбным прадмеце «Беларуская мова»**

Навучанне беларускай мове як вучэбнаму прадмету мае на мэце сфарміраваць у вучняў сістэму ведаў пра мову і маўленне, навучыць карыстацца беларускай мовай ва ўсіх відах маўленчай дзейнасці (чытанне, слуханне, гаварэнне, пісьмо); фарміраваць культуру вуснага і пісьмовага маўлення.

Плануемыя вынікі навучання ў прадметна-дзейнаснай форме вызначаюцца вучэбнымі праграмамі ў адпаведнасці з патрабаваннямі адукацыйнага стандарта па вучэбным прадмеце «Беларуская мова».

У адпаведнасці са зместам і аб’ёмам лінгвістычных і маўленчых ведаў, уменняў і навыкаў кантролю і ацэнцы належаць:

узровень засваення тэарэтычнага матэрыялу;

узровень сфарміраванасці вучэбна-моўных і нарматыўных (арфаграфічных, пунктуацыйных, граматычных) уменняў і навыкаў;

узровень сфарміраванасці камунікатыўных уменняў і навыкаў.

**Ацэнка вуснага адказу**

Вуснае апытанне з’яўляецца адным з метадаў кантролю вынікаў вучэбнай дзейнасці вучняў.

Вуснае звязнае выказванне паказвае ўзровень засваення вучнем агульных палажэнняў, правілаў, азначэнняў і ўменне прымяняць атрыманыя веды на практыцы, а таксама ўменне школьнікаў ствараць звязнае, лагічна паслядоўнае паведамленне на пэўную тэму.

Пры ацэнцы адказу вучня ўлічваюцца:

1) ступень усвядомленасці вывучанага;

2) пацвярджэнне тэарэтычных звестак прыкладамі;

3) паўната;

4) фактычная дакладнасць адказу;

5) лагічнасць і дакладнасць маўлення;

6) правільнасць маўлення.

**Крытэрыі і паказчыкі ацэнкі вуснага адказу**

|  |  |  |  |  |  |  |
| --- | --- | --- | --- | --- | --- | --- |
| **Бал** | **Усвядомленасць** | **Пацвярджэнне тэарэтычных звестак прыкладамі** | **Паўната** | **Фактычная дакладнасць** | **Лагічнасць і дакладнасць маўлення** | **Правільнасць маўлення** |
| 1 | 2 | 3 | 4 | 5 | 6 | 7 |
| 1  | Узнаўляе матэрыял неўсвядомлена | Прыклады прывесці не можа | Фрагментарна ўзнаўляе нязначную частку матэрыялу | Пры ўзнаўленні матэрыялу робіць памылкі ў фармулёўках азначэнняў і правілаў, якія скажаюць іх сэнс | Выкладае хаатычна, бязладна | У маўленні вялікая колькасць памылак |
| 2  | Не можа абгрунтаваць свае меркаванні | Прыклады прывесці не можа | Узнаўляе нязначную частку матэрыялу | Пры ўзнаўленні матэрыялу робіць памылкі ў фармулёўках азначэнняў і правілаў | Выкладае непаслядоўна | Робіць шматлікія маўленчыя памылкі, якія не можа выправіць пры ўказанні на іх |
| 3  | Не можа доказнаабгрунтаваць свае меркаванні | Адчувае цяжкасці ў прывядзенні прыкладаў  | Узнаўляе матэрыял часткова | Пры ўзнаўленні матэрыялу дапускае ў азначэннях паняццяў і фармулёўцы правілаў недакладнасці, якія не можа выправіць пры ўказанні на іх | Выкладае непаслядоўна | Робіць нязначную колькасць маўленчых памылак, якія не можа выправіць пры ўказанні на іх |
| 4  | Паказвае разуменне асноўных палажэнняў, без глыбокага і доказнага іх абгрунтавання | Адчувае цяжкасці ў прывядзенні большай часткі прыкладаў  | Узнаўляе матэрыял у няпоўным аб’ёме | Пры ўзнаўленні матэрыялу дапускае ў азначэннях паняццяў і фармулёўцы правілаў недакладнасці, якія не можа выправіць пры ўказанні на іх | Выкладае з парушэннямі паслядоўнасці | Робіць маўленчыя памылкі, якія выпраўляе з дапамогай настаўніка |
| 5  | Паказвае разуменне асноўных палажэнняў, але недастаткова абгрунтоўвае свае меркаванні | Тэарэтычныя звесткі падмацоўвае прыкладамі з падручніка без абгрунтавання | Узнаўляе асноўныя палажэнні | Пры ўзнаўленні матэрыялу дапускае ў азначэннях паняццяў і фармулёўцы правілаў недакладнасці, большую частку якіх не можа выправіць пры ўказанні на іх | Выкладае з пэўнай дакладнасцю, але з недахопамі ў паслядоўнасці  | Робіць маўленчыя памылкі, якія выпраўляе самастойна або з дапамогай пытанняў настаўніка |
| 6  | Ведае і разумее большую частку матэрыялу | Тэарэтычныя звесткі падмацоўвае прыкладамі з падручніка  | Узнаўляе большую частку матэрыялу | Пры выкладанні матэрыялу дае азначэнні і фармулюе правілы, але дапускае недакладнасці, якія выпраўляе з дапамогай настаўніка | Выкладае ў асноўным у адпаведнасці з патрабаваннямі лагічнасці і дакладнасці | Дапускае асобныя маўленчыя памылкі |
| 7  | Ведае і разумее матэрыял, можа абгрунтаваць свае меркаванні | Тэарэтычныя звесткі падмацоўвае прыкладамі з падручніка  | Узнаўляе матэрыял у цэлым | Выкладае тэарэтычны матэрыял, дакладна ўзнаўляючы азначэнні і правілы, дапускае неістотныя памылкі зместавага характару, якія выпраўляе з дапамогай пытанняў настаўніка | Выкладае ў цэлым у адпаведнасці з патрабаваннямі лагічнасці і дакладнасці | Дапускае асобныя маўленчыя недахопы |
| 8  | Паказвае поўнае разуменне вучэбнага матэрыялу, уменне аргументавана яго выкладаць  | Тэарэтычныя звесткі ілюструе прыкладамі з падручніка і адзінкавымі, якія падабраны самастойна | Узнаўляе матэрыял поўнасцю | Выкладае тэарэтычны матэрыял з неістотнымі, самастойна выпраўленымі памылкамі зместавага характару, дакладна ўзнаўляе азначэнні і правілы | Выкладае з дастатковай лагічнасцю і дакладнасцю | Дапускае адзінкавыя маўленчыя недахопы |
| 9  | Паказвае высокую ступень усведамлення вучэбнага матэрыялу, уменне аргументавана яго выкладаць | Тэарэтычныя звесткі ілюструе прыкладамі не толькі з падручніка, але і самастойна падабранымі | Поўнасцю ўзнаўляе матэрыял | Правільна выкладае тэарэтычны матэрыял, дакладна ўзнаўляе азначэнні і правілы | Выкладае ў адпаведнасці з патрабаваннямі лагічнасці і дакладнасці | Дапускае адзінкавыя і нязначныя маўленчыя недахопы |
| 10  | Выкладае свабодна, з высокай ступенню ўсведамлення і аргументавансці; робіць самастойныя вывады і абагульненні | Тэарэтычныя звесткі ілюструе прыкладамі не толькі з падручніка, але і самастойна падабранымі | Поўнасцю ўзнаўляе матэрыял | Правільна выкладае тэарэтычны матэрыял, дакладна ўзнаўляе азначэнні і правілы | Выкладае ў поўным аб’ёме ў адпаведнасці з патрабаваннямі лагічнасці і дакладнасці | Маўленчых недахопаў не дапускае |

**Ацэнка ступені сфарміраванасці вучэбна-моўных уменняў і навыкаў**

Сфарміраванасць вучэбна-моўных уменняў і навыкаў правяраецца з дапамогай практычных заданняў на аснове моўнай тэорыі.

**Крытэрыі і паказчыкі ацэнкі ступені сфарміраванасці вучэбна-моўных
уменняў і навыкаў**

|  |  |
| --- | --- |
| **бал** | **Паказчыкі ацэнкі ступені сфарміраванасці вучэбна-моўных уменняў і навыкаў** |
| 1 | Распазнае прад’яўленыя ў гатовым выглядзе моўныя з’явы |
| 2 | Распазнае вывучаныя моўныя з’явы сярод іншых; неўсвядомлена выконвае самыя простыя заданні |
| 3 | Распазнае вывучаныя моўныя з’явы, паказвае іх асобныя прыметы; выконвае самыя простыя заданні |
| 4 | Распазнае вывучаныя моўныя з’явы па асобных прыметах; выконвае нескладаныя заданні па ўзоры |
| 5 | Усвядомлена адрознівае вывучаныя моўныя з’явы на аснове сукупнасці іх прымет; выконвае заданні па ўзоры |
| 6 | Усвядомлена адрознівае вывучаныя моўныя з’явы на аснове параўнання і супастаўлення з іншымі з’явамі; свабодна выконвае заданні па ўзоры |
| 7 | Аналізуе і сістэматызуе моўны матэрыял; выконвае заданні па аналогіі |
| 8 | Свабодна аналізуе і сістэматызуе моўны матэрыял з улікам прычынна-выніковых сувязей паміж з’явамі; выконвае заданні аналітыка-сінтэтычнага характару |
| 9 | Выконвае дзеянні з моўным матэрыялам на аснове абагульнення і сістэматызацыі; выконвае заданні на трансфармацыю моўнага матэрыялу |
| 10 | Бездакорна выконвае дзеянні са складаным моўным матэрыялам, дэманструючы высокі ўзровень ведаў, уменняў, навыкаў |

**Ацэнка арфаграфічнай і пунктуацыйнай пісьменнасці вучняў**

Для праверкі арфаграфічнай і пунктуацыйнай пісьменнасці вучняў выкарыстоўваюцца дыктант (слоўнікавы, тэкставы) і тэставыя заданні. З іх дапамогай правяраюцца:

*па арфаграфіі:*

уменне правільна пісаць словы на вывучаныя правілы;

*па пунктуацыі:*

уменне ставіць знакі прыпынку ў адпаведнасці з вывучанымі правіламі.

З мэтай праверкі арфаграфічнай пісьменнасці праводзяцца *слоўнікавыя* дыктанты. Аб’ём слоўнікавага дыктанта павінен адпавядаць патрабаванням Інструкцыі аб парадку фарміравання культуры вуснай і пісьмовай мовы ў агульнаадукацыйных установах Рэспублікі Беларусь.

**Крытэрыі ацэнкі слоўнікавага дыктанта**

|  |  |
| --- | --- |
| **Бал** | **Колькасць памылак** |
| 1 | 7 і больш |
| 2 | 6 |
| 3 | 5 |
| 4 | 4 |
| 5 | 3 |
| 6 | 2 |
| 7 | 1 памылка або 3 выпраўленні на месцы арфаграмы |
| 8 | 0 памылак або 1–2 выпраўленні на месцы арфаграмы |
| 9 | 0 памылак, 1–2 выпраўленні не на месцы арфаграмы |
| 10 | 0 памылак, без выпраўленняў |

У кантрольных тэкставых дыктантах тэксты павінны быць даступныя па змесце для вучняў пэўнага класа і адпавядаць нормам сучаснай беларускай літаратурнай мовы.

Аб’ём тэксту кантрольнага дыктанта павінен адпавядаць патрабаванням Інструкцыі аб парадку фарміравання культуры вуснай і пісьмовай мовы ў агульнаадукацыйных установах Рэспублікі Беларусь.

Да канца першай чвэрці, а ў V класе на працягу І паўгоддзя, захоўваецца аб’ём тэксту, рэкамендаваны для папярэдняга класа.

Пры падліку колькасці слоў у тэксце бяруцца пад увагу загаловак, усе самастойныя і службовыя часціны мовы, выклічнікі.

Перад правядзеннем дыктанта на дошцы запісваюцца словы, незразумелыя вучням, а таксама тыя, з напісаннем якіх вучні яшчэ не знаёміліся.

Для кантрольнага дыктанта падбіраюцца тэксты, у якіх вывучаныя арфаграмы і пунктаграмы пададзены не менш чым 2—3 разы. Узровень насычанасці тэкстаў павінен быць прыкладна такім: V клас — не больш за 5 слоў; VI—VII — не больш за 7; VIII—IX — не больш за 10; Х—ХІ класы — не больш за 12 слоў.

У тэксты кантрольных дыктантаў уключаюцца словы толькі на тыя арфаграфічныя і пунктуацыйныя правілы, якія замацоўваліся на папярэдніх уроках.

Кантрольныя дыктанты рэкамендуецца праводзіць пасля вывучэння найбольш значных тэм, найважнейшых і цяжкіх для засваення арфаграфічных правілаў, у канцы чвэрці і навучальнага года.

Ацэньваючы работы, неабходна зыходзіць з таго, што можна прад’яўляць патрабаванні толькі да тых ведаў, якія павінны быць засвоены вучнямі. Таму ў час праверкі пісьмовых работ усе арфаграфічныя і пунктуацыйныя памылкі, дапушчаныя школьнікамі, выпраўляюцца, аднак пры ацэнцы ўлічваюцца не ўсе.

Не ўлічваюцца пры ацэнцы і не выносяцца на палі наступныя памылкі:

1) на правілы, не прадугледжаныя школьнай праграмай для пэўнага класа;

2) на яшчэ не вывучаныя правілы;

3) у слоўнікавых словах, праца над якімі яшчэ не праводзілася;

4) апіскі, якія скажаюць графічны выгляд слова (*пульба, мямля* замест *бульба, зямля*);

5) асобныя няправільныя напісанні, што з’явіліся ў вучняў пад уплывам графікі іншай мовы (**і** — **и**);

6) незахаванне аўтарскіх знакаў прыпынку.

Нягрубыя памылкі лічацца за паўпамылкі.

Пры выстаўленні бала няцотная колькасць нягрубых памылак акругляецца на карысць вучня.

Памылкі, якія паўтараюцца (колькі б іх ні было), лічацца за адну.

Першыя тры аднатыпныя памылкі лічацца за адну, кожная наступная падобная памылка залічваецца як самастойная.

Калі ў адным слоўнікавым слове дапушчаны 2 і больш памылкі, то ўсе яны лічацца за адну.

Два выпраўленні на месцы арфаграм ці пунктаграм неабходна лічыць за адну памылку.

Пры наяўнасці ў рабоце 5–7 выпраўленняў не на месцы арфаграм (пунктаграм) адзнака зніжаецца на 1 бал. Пры наяўнасці больш за 7 выпраўленняў — на 2 балы.

**Крытэрыі ацэнкі тэкставага дыктанта**

|  |  |
| --- | --- |
| **Бал** | **Колькасць памылак** |
| 1 | Больш, як на 2 балы |
| 2 | 10/0, 9/1, 9/0, 8/2, 8/1, 7/2, 6/4, 6/3, 5/5, 5/4, 4/6, 4/5, 3/7, 3/6, 2/8, 2/7, 1/9, 1/8, 0/10, 0/9 |
| 3 | 8/0, 7/1, 7/0, 6/2, 6/1, 6/0, 5/3, 5/2, 4/4, 4/3, 3/5, 3/4, 2/6, 2/5, 1/7, 1/6, 0/8, 0/7 |
| 4 | 5/0, 5/1, 4/2, 3/3, 2/4, 1/5, 0/6 |
| 5 | 4/0, 4/1, 3/2, 2/3, 1/4, 0/5 |
| 6 | 3/0, 3/1, 2/2, 1/3, 0/4 |
| 7 | 2/1, 2/0, 1/2, 1/1, 0/3, 0/2 або 4 выпраўленні на месцы арфаграм (пунктаграм) |
| 8 | 1/0, 0/1 або 3 выпраўленні на месцы арфаграм (пунктаграм) |
| 9 | 1 нягрубая арфаграфічная памылка, або 1 нягрубая пунктуацыйная памылка, або 1–2 выпраўленні на месцы арфаграм (пунктаграм) |
| 10 | 0/0, дапускаецца 1–2 выпраўленні не на месцы арфаграм (пунктаграм) |

Пералік нягрубых, аднатыпных і іншых памылак прыведзены ў дадатку.

У комплекснай кантрольнай рабоце, якая складаецца з дыктанта і дадатковых заданняў (фанетычных, лексічных, граматычных і інш.), выстаўляюцца дзве адзнакі — за кожны від працы. Абедзве адзнакі выстаў-ляюцца па беларускай мове ў адну графу журнала: 8/7, 5/4, 3/3.

**Крытэрыі ацэнкі дадатковага задання**

|  |  |
| --- | --- |
| **Бал** | **Ступень выканання заданняў** |
| 1–2 | Выканана менш за 1/4 заданняў |
| 3–4 | Выканана не менш за 1/4 заданняў |
| 5–6 | Выканана не менш за 1/2 заданняў (з улікам пэўных недахопаў у афармленні і фармулёўках) |
| 7–8 | Выканана не менш за 3/4 заданняў (з улікам пэўных недахопаў у афармленні і фармулёўках) |
| 9 | Выкананы ўсе заданні, пры гэтым дапускаюцца нязначныя недахопы ў фармулёўках або афармленні работы |
| 10 | Выкананы ўсе заданні |

Арфаграфічныя і пунктуацыйныя памылкі, дапушчаныя пры выкананні дадатковых заданняў, уключаюцца ў лік памылак дыктанта.

Калі праводзіцца кантрольны дыктант з дадатковымі заданнямі, аб’ём тэксту дыктанта памяншаецца на 20 слоў.

Калі дадатковае заданне мае творчы характар, то яно ацэньваецца ў адпаведнасці з крытэрыямі ацэнкі творчых работ.

**Ацэнка камунікатыўных уменняў і навыкаў вучняў**

На гэтым узроўні ацэньваюцца ўменні правільна і паслядоўна выкладаць думкі ў адпаведнасці з тэмай і задумай, узровень маўленчай падрыхтоўкі вучняў, г. зн. уменні карыстацца моўнымі сродкамі ў адпаведнасці са стылем і жанрам, тэмай і задачамі выказвання. Для ацэнкі камунікатыўных уменняў і навыкаў выкарыстоўваюцца розныя віды творчых работ, у першую чаргу пераказы, пераклады і сачыненні.

У якасці навучальных выкарыстоўваюцца падрабязныя, сціслыя, выбарачныя пераказы, пераказы з дадатковымі заданнямі. У якасці кантрольных — падрабязныя пераказы.

Аб’ём тэксту кантрольнага пераказу павінен адпавядаць патрабаванням Інструкцыі аб парадку фарміравання культуры вуснай і пісьмовай мовы ў агульнаадукацыйных установах Рэспублікі Беларусь.

У І паўгоддзі ў V класе агульнаадукацыйных устаноў праводзяцца толькі навучальныя пераказы, якія ацэньваюцца па нормах для IV класа.

Пераказы, пераклады і сачыненні ацэньваюцца дзвюма адзнакамі: першай ацэньваюцца змест і маўленчае афармленне, другой — арфаграфічныя, пунктуацыйныя і граматычныя памылкі:

 **З—М**

 **І—V—Г**

*Змест* ацэньваецца па наступных крытэрыях:

адпаведнасці работы тэме і асноўнай думцы;

паўнаце і глыбіні раскрыцця тэмы;

правільнасці выкладу фактычнага матэрыялу;

звязнасці, лагічнасці, паслядоўнасці выкладу.

Пры ацэнцы *маўленчага* *афармлення* творчых работ улічваюцца:

разнастайнасць слоўніка і граматычнага ладу маўлення вучняў;

стылявое адзінства і выразнасць маўлення, наяўнасць (адсутнасць) маўленчых недахопаў.

*Пісьменнасць* ацэньваецца паводле колькасці дапушчаных арфаграфічных, пунктуацыйных і граматычных памылак.

Наяўнасць арыгінальнай задумы і яе добрая рэалізацыя дазваляюць павысіць першую адзнаку за сачыненне на 1 бал.

**Крытэрыі і паказчыкі ацэнкі творчых работ вучняў**

|  |  |  |  |
| --- | --- | --- | --- |
| **Бал** | **Змест** | **Маўленчае афармленне** | **Пісьменнасць** |
| 1 | 1. Работа не адпавядае тэме або тэма не раскрыта.
2. Парушаны сэнсавая сувязь сказаў і паслядоўнасць у развіцці асноўнай думкі.
3. Дапускаецца больш за 8 недахопаў у змесце.
 | 1. Работа характарызуецца беднасцю слоўнікавага запасу, кароткімі аднатыпнымі канструкцыямі.
2. Дапускаецца больш за 8 маўленчых недахопаў: парушэнняў дакладнасці словаўжывання, логікі выкладу матэрыялу, стылявога адзінства.
 | Больш як на 2 балы |
| 2 | 1. Работа не адпавядае тэме.
2. Сэнсавая сувязь сказаў і паслядоўнасць у развіцці асноўнай думкі часта парушаюцца.
3. Дапускаецца не больш за 8 недахопаў у змесце.
 | 1. Работа характарызуецца беднасцю слоўнікавага запасу, аднатыпнасцю канструкцый.
2. Дапускаецца не больш за 8 маўленчых недахопаў, у тым ліку парушэнняў дакладнасці словаўжывання, логікі выкладу матэрыялу, стылявога адзінства.
 | ад 7/2 да 10/1 і 10 граматычных памылак |
| 3 | 1. Работа часткова раскрывае тэму і асноўную думку.
2. Сэнсавая сувязь сказаў і паслядоўнасць у развіцці асноўнай думкі ў некаторых выпадках парушаюцца.
3. Дапускаецца не больш за 7 недахопаў у змесце.
 | 1. Работа вызначаецца беднасцю слоўнікавага запасу, аднатыпнасцю канструкцый.
2. Дапускаецца не больш за 7 маўленчых недахопаў, у тым ліку парушэнняў дакладнасці словаўжывання, логікі выкладу матэрыялу, стылявога адзінства.
 | 0/8, 1/7, 2/6, 3/5, 4/4, 5/3, 6/2, 7/1 і 7 граматычных памылак |
| 4 | 1. Работа часткова раскрывае тэму і асноўную думку, ёсць адхіленні ад тэмы.
2. Сэнсавая сувязь сказаў і паслядоўнасць у развіцці асноўнай думкі ў адзінкавых выпадках парушаюцца.
3. Дапускаецца не больш за 6 недахопаў у змесце.
 | 1. Работа вызначаецца пэўнай беднасцю слоўнікавага запасу і аднатыпнасцю сінтаксічных канструкцый.
2. Дапускаецца не больш за 6 маўленчых недахопаў, у тым ліку парушэнняў дакладнасці словаўжывання, логікі выкладу матэрыялу, стылявога адзінства.
 | 0/7, 1/6, 2/5, 3/4, 4/3, 5/2, 6/0, 6/1 і 6 граматычных памылак |
| 5 | 1. Работа ў цэлым раскрывае тэму і асноўную думку, ёсць адхіленні ад тэмы.
2. Вытрымліваецца агульнае сэнсавая цэласнасць у разгортванні асноўнай думкі, сэнсавая сувязь сказаў і паслядоўнасць у развіцці асноўнай думкі ў цэлым захоўваюцца.
3. Дапускаецца не больш за 5 недахопаў у змесце.
 | 1. У рабоце ёсць адзінкавыя выпадкі выкарыстання выяўленчых сродкаў мовы.

2. Дапускаецца не больш за 5 маўленчых недахопаў, у тым ліку парушэнняў дакладнасці словаўжывання, логікі выкладу матэрыялу, стылявога адзінства. | 0/6, 1/5, 3/3, 4/2, 5/0, 5/1 і 5 граматычных памылак |
| 6 | 1. Работа ў цэлым раскрывае тэму і асноўную думку, ёсць адхіленні ад тэмы.
2. Захоўваецца паслядоўнасць у развіцці асноўнай думкі, вытрымліваецца агульная сэнсавая цэласнасць у разгортванні асноўнай думкі, сэнсавая сувязь сказаў.
3. Дапускаецца не больш за 4 недахопы ў змесце.
 | 1. Работа ў цэлым вызначаецца разнастайнасцю выкарыстаных моўных сродкаў, дакладнасцю словаўжывання, выразнасцю. 2. Дапускаецца не больш за 4 маўленчыя недахопы, у тым ліку парушэнні логікі выкладу матэрыялу і стылявога адзінства. | 0/5, 1/4, 2/3, 3/2, 4/0, 4/1 і 4 граматычныя памылкі |
| 7 | 1. Работа раскрывае тэму і асноўную думку.
2. Захоўваецца паслядоўнасць у развіцці асноўнай думкі, вытрымліваецца агульная сэнсавая цэласнасць у разгортванні асноўнай думкі, сэнсавая сувязь сказаў.
3. Дапускаецца не больш за 3 недахопы ў змесце.
 | 1. Работа вызначаецца разнастайнасцю выкарыстаных моўных сродкаў, дакладнасцю словаўжывання, выразнасцю.
2. Дапускаецца не больш за 3 маўленчыя недахопы, у тым ліку парушэнні логікі выкладу матэрыялу або стылявога адзінства тэксту.
 | 0/4, 1/3, 2/1, 2/2, 3/0, 3/1 і 3 граматычныя памылкі |
| 8 | 1. Работа раскрывае тэму і асноўную думку.
2. Захоўваецца паслядоўнасць у развіцці асноўнай думкі, вытрымліваецца сэнсавая цэласнасць у разгортванні асноўнай думкі, сэнсавая сувязь сказаў.
3. Дапускаецца не больш за 2 недахопы ў змесце.
 | 1. Работа характарызуецца багаццем слоўніка, разнастайнасцю выкарыстаных моўных сродкаў, дакладнасцю словаўжывання, агульнай лагічнасцю, выразнасцю, стыль работы ў цэлым характарызуецца адзінствам выкарыстання моўных сродкаў.
2. Дапускаецца не больш за 2 маўленчыя недахопы – парушэнні логікі выкладу матэрыялу або стылявога адзінства тэксту.
 | 2/0, 1/1, 1/2, 0/2, 0/3 і 2 граматычныя памылкі або 3 выпраўленні на месцы арфаграм (пунктаграм) |
| 9 | 1. Работа цалкам раскрывае тэму і асноўную думку (наяўнасць тэматычнага адзінства).
2. Захоўваецца паслядоўнасць у развіцці асноўнай думкі, вытрымліваецца сэнсавая цэласнасць у разгортванні асноўнай думкі, сэнсавая сувязь сказаў.
3. Дапускаецца не больш за 1 недахоп у змесце.
 | 1. Работа характарызуецца багаццем слоўніка і разнастайнасцю выкарыстаных моўных сродкаў, лагічнасцю, дакладнасцю словаўжывання, выразнасцю, вызначаецца адзінствам выкарыстання моўных сродкаў.
2. Дапускаецца не больш за 1 маўленчы недахоп.
 | 1/0, 0/1 і 1 граматычная памылка, або 1–2 выпраўленні на месцы арфаграм (пунктаграм) |
| 10 | 1. Работа поўнасцю раскрывае тэму і асноўную думку (наяўнасць тэматычнага адзінства).
2. Захоўваецца паслядоўнасць у развіцці асноўнай думкі, вытрымліваецца сэнсавая цэласнасць у разгортванні асноўнай думкі, сэнсавая сувязь сказаў.
3. Недахопаў у змесце не дапускаецца.
 | 1. Работа характарызуецца багаццем слоўніка і разнастайнасцю выкарыстаных моўных сродкаў, дакладнасцю, лагічнасцю, дарэчнасцю, выразнасцю.
2. Маўленчыя недахопы адсутнічаюць.
 | 0/0, 1/0 (нягрубая),0/1 (нягрубая), 1–2 выпраўленні не на месцы арфаграм (пунктаграм) |

**Ацэнка тэстаў**

Эфектыўным спосабам праверкі вынікаў вучэбнай дзейнасці школьнікаў з’яўляюцца тэставыя заданні, на выкананне якіх патрабуецца мінімальная колькасць часу.

Тэсты можна выкарыстоўваць у якасці навучальных і кантрольных. З іх дапамогай настаўнік зможа праверыць, а вучні замацаваць вучэбны матэрыял па ўсіх тэмах і раздзелах курса беларускай мовы. Колькасць заданняў па розных тэмах можа быць неаднолькавая (ад 5 і больш). Тэст за ўзровень агульнай базавай адукацыі ўключае ад 10 да 30 заданняў, за ўзровень агульнай сярэдняй адукацыі — да 40 (у залежнасці ад мэт і задач праверкі).

**Крытэрыі ацэнкі тэставых работ**

|  |  |
| --- | --- |
| **Бал** | **Ступень выканання заданняў** |
| 1 | Менш, як на 2 балы |
| 2 | Выканана не менш за 20 % прапанаваных заданняў |
| 3 | Выканана не менш за 30 % прапанаваных заданняў |
| 4 | Выканана не менш за 40 % прапанаваных заданняў |
| 5 | Выканана не менш за 50 % прапанаваных заданняў |
| 6 | Выканана не менш за 60 % прапанаваных заданняў |
| 7 | Выканана не менш за 70 % прапанаваных заданняў |
| 8 | Выканана не менш за 80 % прапанаваных заданняў |
| 9 | Выканана не менш за 90 % прапанаваных заданняў |
| 10 | Выкананы ўсе прапанаваныя заданні |

**Класіфікацыя памылак**

***Тэкставыя (зместавыя) памылкі***

Памылкі, якія прыводзяць да парушэння асноўных прымет тэксту, у лінгваметодыцы называюць тэкставымі. Да тыповых тэкставых памылак адносяцца:

1) падмена тэмы, асноўнай думкі і аўтарскай пазіцыі тэксту-арыгінала пры напісанні пераказу;

2) неапраўданае скарачэнне або павелічэнне падтэм пры пераказе тэксту-арыгінала;

3) непаўната раскрыцця асноўных падтэм, якія аб’ядноўваюць змест тэксту;

4) адсутнасць аргументаў для доказу выказаных у сачыненні думак;

5) няўменне выкарыстоўваць веды, уласныя назіранні, літаратурныя крыніцы, жыццёвы вопыт для абгрунтавання ўласнай пазіцыі ў сачыненні;

6) неадпаведнасць зместу сачынення заяўленай у загалоўку тэме;

7) скажэнне фактаў, падзей, імён, назваў, дат;

8) парушэнне паслядоўнасці развіцця думкі ў тэксце;

9) парушэнне прычынна-выніковых, часавых сувязей паміж сказамі;

10) парушэнне сэнсавай цэласнасці тэксту;

11) парушэнне лагічнай сувязі паміж сказамі ў межах адной сэнсавай часткі;

12) пропуск сказаў, неабходных для лагічнага развіцця думкі;

13) неабгрунтаваны падзел тэксту на абзацы;

14) парушэнне суразмернасці частак тэксту (уступ, асноўная частка, заключэнне).

Тэкставыя памылкі ў школьнай практыцы традыцыйна абазначаюцца літарай **З** (змест).

***Маўленчыя памылкі***

Маўленчыя памылкі — гэта парушэнні патрабаванняў камунікатыўных якасцей маўлення (дакладнасці, лагічнасці, чысціні, дарэчнасці, выразнасці і багацця).

Да маўленчых памылак адносяцца наступныя:

1) ужыванне слова ці ўстойлівага выразу з неўласцівым яму значэннем: *Чарнавус валодае*добрымі*адносінамі з**супрацоўнікамі інстытута* (правільна: *мае адносіны*). *Уверсе нешта звінела, як быццам нехта* *гуляў на дудачцы* (правільна: *іграў на дудачцы*).

2) парушэнне лексічнай спалучальнасці: *На паляўнічага накінуўся пажылы мядзведзь* (правільна*: стары*). *Васіль адчуваў сябе адзіночным чалавекам* (правільна: *адзінокім*).

3) выкарыстанне русізмаў: *Народ мог узнаць пра падзеі, якія былі ў далёкім прошлым. Вумныя**і добрыя людзі.*

4) неадрозненне адценняў значэння сінонімаў ці блізкіх па значэнні слоў: *Ён шырока расчыніў вочы* (правільна: *расплюшчыў*). *Варыць чай* (малако) (правільна: *гатаваць* чай, *парыць* малако).

5) неадрозненне паронімаў (аднакаранёвых слоў з розным значэннем): *Абагуліць матэрыял* (правільна: *абагульніць*); *каменная дарога* (правільна: *камяністая*).

6) ужыванне лішняга слова (плеаназм): *Народныя песні спявалі маладыя маладзіцы* (правільна: *спявалі маладзіцы*)*.*

7) ужыванне адзін каля аднаго (або блізка) аднакаранёвых слоў (таўталогія): *Шмат твораў стварыў Янка Купала для дзяцей*.

8) паўтарэнне аднаго і таго ж слова побач: *Ён прыехаў з Парыжа. Як толькі* ***ён*** *адчыніў дзверы, людзі кінуліся да яго*.

9) ужыванне слова або выразу іншай стылявой афарбоўкі: *Важна разгульвае па мястэчку ўраднік. Школьнікі рынуліся ўручаць букеты кветак любімым настаўнікам.*

10) неапраўданае ўжыванне прастамоўных і дыялектных слоў і выразаў: *Высокі ўраджай кіяхоў на палях краіны вывеў гаспадарку на першае месца ў раёне* (замест *кукурузы*).

11) неразмежаванне лексікі розных гістарычных эпох: *Абдумваючы адказ на пытанне, вучань нахмурыў чало* (замест *лоб*); *Лабановіч ведаў, што знойдзе пісара ў рэстаране* (замест *карчме*).

12) недакладнае ўжыванне асабовых і ўказальных займеннікаў: *Маці прапанавала сыну наліць сабе чаю* (*маці* ці *сыну?*). *Настаўнік параіў вучню прачытаць яго даклад* (*настаўніка* ці *вучня?*).

13) беднасць і аднастайнасць сінтаксічных канструкцый:

*Мы жылі ў палатцы. Палатка стаяла на беразе. Ён быў абрывісты. На беразе раслі сосны. Яны былі стромкія*.

14) неабгрунтаванае выкарыстанне сродкаў сувязі (злучнікаў, злучальных слоў, пабочных слоў, лексічных паўтораў) паміж сказамі і сэнсавымі часткамі.

***Граматычныя памылкі***

Граматычныя — гэта памылкі, дапушчаныя пры ўтварэнні слоў розных часцін мовы і іх формаў, пабудове словазлучэнняў і сказаў, г. зн. парушэнне словаўтваральнай, марфалагічнай або сінтаксічнай нормаў.

Да тыповых граматычных памылак адносяцца:

*I. Памылкі ў структуры слова*

1. Пры ўтварэнні слова: *стварацель* (правільна: *стваральнік*), *Толін* (правільна: *Толеў*), *ластаўкаў* (правільна: *ластаўчын*), *кароўскае* (правільна: *каровіна*).

2. Пры ўтварэнні формы

а) назоўніка: *дзвер* (правільна: *дзверы*), *праменні* (правільна: *праменне*), *медаллю* (правільна: *медалём*), на *жалюзях* (правільна: на *жалюзі*), *кусты ажынніка* (правільна: *ажынніку*), *пры доктары* (правільна: *пры доктару*), *кошык* *яблык* (правільна: *яблыкаў*);

б) прыметніка: *малодшы на пяць гадоў* (правільна: *маладзейшы*), *самы большы будынак* (правільна: *самы вялікі*), *бачу братава сына* (правільна: *братавага*); *сястра вышэй за мяне* (правільна: *вышэйшая*);

в) лічэбніка: *дзвюмя камандамі* (правільна: *дзвюма*), *стамі вучнямі* (правільна: *ста*), *паўтарамі кіламетрамі* (правільна: *паўтара*);

г) займенніка: *самаго сябе* (правільна: *самога*), *сваяго народа* (правільна: *свайго*); *сваі пытанні* (правільна: *свае*);

д) дзеяслова, дзеепрыметніка, дзеепрыслоўя: *ідзець* (правільна: *ідзе*), *гавора* (правільна: *гаворыць*), *змяркаць* (правільна: *змяркацца*)*, ён было пайшоў* (правільна: *быў пайшоў*); *рассмяяўшаяся дзіця* (правільна: *дзіця, якое рассмяялася; рассмяянае*); *сядзеў, чытая кнігу* (правільна: *чытаючы*);

е) прыслоўя: *свяціў ярчэе* (правільна: *свяціў ярчэй*)*,* *паступіў сама наймудрэй* (правільна: *сама мудра*).

*II. Памылкі ў структуры словазлучэння*

1. Памылкі ў дапасаванні: *тры высокіх будынкі* (правільна: *высокія*), *два любімых творы* (правільна: *любімыя*), *даручыць заданне саміх дзецям* (правільна: *самім*).

2. Памылкі ў кіраванні: *дзякаваць настаўніка* (правільна: *настаўніку*), *звярнуцца па адрасе* (правільна: *на адрас*), *хварэць грыпам* (правільна: *хварэць на грып*), *пайсці за хлебам* (правільна: *па хлеб*), *загадчык бібліятэкай* (правільна: *бібліятэкі*), *заклапочанасць над пытаннямі* (правільна: *заклапочанасць пытаннямі*), *тры пятыя гектары* (правільна: *гектара*).

*III. Памылкі ў структуры сказа*

1. Парушэнне межаў сказа: *Нам радасна бачыць. Як прыгажэе родны Мінск*.

2. Парушэнне сувязі паміж дзейнікам і выказнікам: *Вакол вогнішча сядзелі і размаўлялі група аднакласнікаў* (правільна: *сядзела і размаўляла*). *Большасць кніг прачытаны Андрэем* (правільна: *прачытана*).

3. Парушэнне суаднесенасці трывання і часу дзеяслоўных формаў: *Калі пачалася вайна, яго мабілізоўваюць у армію*. *Ён накіроўваецца ў Санкт-Пецярбург і з лёгкасцю паступіў у інстытут.*

4. Памылкі ў пабудове сказаў з дзеепрыслоўнымі зваротамі: *Едучы ў цягніку, у мяне прапалі рэчы.* *Радуючы Максіма, на вуліцы стала марозна і сонечна. Падыходзячы да школы, мы зайшлі ў клас.*

5. Памылкі ў пабудове сказаў з дзеепрыметнымі зваротамі: *Каля дарогі ляжалі паваленыя дрэвы бурай* (правільна*: паваленыя бурай дрэвы* або *дрэвы, паваленыя бурай*). *Пякло нахіленае сонца на захад* (правільна: *нахіленае на захад сонца* або *сонца, нахіленае на захад*).

6. Памылкі ў пабудове сказаў з аднароднымі членамі: *На пасяджэнні савета класа гаварылі пра збор макулатуры, металалому і аб дапамозе шэфам*.

7. Памылкі ў пабудове складаных сказаў: *У вобразе дзядзькі Антося аўтар паказвае загубленую маладосць, і ва ўсім гэтым трэба вініць самадзяржаўе*.

8. Памылкі пры складанні сказаў з ускоснай мовай: *Ужо неяк пад восень сказала Аленка Сцёпку, што я хачу працягваць вучобу* (правільна: *што хоча працягваць вучобу*).

9. Пропуск слоў у сказе: *Вася хуценька паабедаў і пабег у валейбол* (замест *гуляць у валейбол*).

10. Няўдалы парадак слоў у сказе: *Ён выйшаў з ужо кепскім настроем*.

11. Дубліраванне дзейніка*: Маці, яна заўсёды намагалася дапамагчы мне*.

Граматычныя памылкі, дапушчаныя ў напісанні формаў слоў у дыктантах, пры падліку далучаюцца да арфаграфічных. Пры гэтым за адну памылку, напрыклад, лічыцца напісанне канчатка ***-а*** ў родным склоне адзіночнага ліку назоўнікаў *воск, жвір, лёд*. Але калі дапушчаны памылкі ў выразах тыпу *лісце дуба — шафа з дубу*, *падысці да перахода — не было пераходу праз вуліцу, другога лістапада — у час лістападу дрэвы стаяць аголеныя* і падобных, кожную такую памылку трэба лічыць за асобную.

***Арфаграфічныя памылкі***

У пісьмовых работах вучняў могуць быць дапушчаны ***памылкі, якія паўтараюцца, аднатыпныя, грубыя (нягрубыя)*** ***памылкі.***

***Памылкамі, якія паўтараюцца***, лічацца памылкі, дапушчаныя ў адным і тым жа слове некалькі разоў (напрыклад, *земля, да землі*) або ў аднакаранёвых словах (напрыклад, *мілодыя, міладычны*).

Памылкі, якія паўтараюцца, лічацца за адну.

Да ***аднатыпных*** адносяцца памылкі на адно правіла, калі выбар правільнага напісання вызначаецца аднымі і тымі ўмовамі: *зямля, вясна, сцяна* (**е, ё — я**); *на ўсходзе, ва ўмовах* (напісанне **ў** нескладовага), *па-першае, па-другое, па-трэцяе* (правапіс прыслоўяў з прыстаўкай ***па-***, утвораных ад парадкавых лічэбнікаў) і г. д.

Не кваліфікуюцца як аднатыпныя напісанні, якія вызначаюцца рознымі ўмовамі аднаго і таго правіла: *вясна, зямля, сцяна* (правапіс **я** ў першым складзе перад націскам — адна памылка), *завязь, пояс, месяц* (правапіс слоў з каранёвым **я** — другая памылка), *сезон, герой, кефір* (напісанне **е** ў запазычаных словах — трэцяя памылка) і г. д.; *на ўсходзе, ва ўмовах* (напісанне **ў** нескладовага пасля галосных у пачатку слова — адна памылка), *траўка, шаўковы, воўк* (другая памылка), *жанчына-ўрач, паўночна-ўсходні* (трэцяя памылка), *аўдыторыя, паўза, джоўль* (чацвёртая памылка) і г. д.

Першыя тры аднатыпныя памылкі лічацца за адну, кожная наступная з аднатыпных — як самастойная.

***Грубымі*** лічацца арфаграфічныя памылкі на вывучаныя правілы (перадача акання, якання на пісьме, правапіс **о, э, а, е, ё, я** ў складаных словах, правапіс прыстаўных галосных і зычных, нескладовага **ў** і **у** складовага, падоўжаных зычных, спалучэнняў зычных, апострафа і мяккага знака, напісанні суфіксаў і канчаткаў розных часцін мовы, **не** з рознымі часцінамі мовы, напісанні слоў розных часцін мовы разам, асобна або праз злучок і інш.).

Да ***нягрубых*** адносяцца арфаграфічныя памылкі:

пры пераносе слоў: *а-сака* замест *аса-ка*, *сенаў-борка* замест *се-на-ўбор-ка*;

няправільнае ўжыванне вялікай і малой літар у складаных уласных назвах і назвах неславянскага паходжання: *Беларускі Дзяржаўны ўніверсітэт* замест *Беларускі дзяржаўны ўніверсітэт*; (возера) *Рыца;* (гара) *Манблан*;

у выбары літары **ы, і** пасля прыставак на зычны: *безідэйны* (замест *безыдэйны*);

у словах-выключэннях з правілаў: *бонна, мецца; фатаграфія, матавоз, вустрыца*;

у напісанні прыслоўяў і блізкіх да іх па значэнні спалучэнняў назоўнікаў з прыназоўнікамі: *напамяць* (замест *на памяць*), *без перастанку* (замест *бесперастанку*);

напісанні разам і асобна **не** з прыметнікамі і дзеепрыметнікамі ў ролі выказніка: *Праца няцяжкая. Праца не цяжкая. Заданне нявыкананае. Заданне не выкананае*;

напісанні **не, ні** ў спалучэннях *не хто іншы, як*...; *ніхто іншы не*…

Нягрубыя памылкі лічацца за паўпамылкі.

***Пунктуацыйныя памылкі***

Пунктуацыйныя — гэта памылкі, якія дапускаюцца вучнямі ў дыктантах, пераказах, сачыненнях і іншых пісьмовых работах. Яны звязаны з парушэннем пунктуацыйных правілаў. Класіфікацыя пунктуацыйных памылак даецца ў адпаведнасці з раздзеламі сінтаксісу:

знак прыпынку ў канцы сказа;

працяжнік паміж галоўнымі членамі;

працяжнік у няпоўным сказе;

знакі прыпынку пры зваротках;

знакі прыпынку пры пабочных і ўстаўных канструкцыях;

знакі прыпынку пры аднародных членах;

знакі прыпынку пры аднародных членах з абагульняльнымі словамі;

знакі прыпынку пры адасобленых азначэннях;

знакі прыпынку пры адасобленых прыдатках;

знакі прыпынку пры адасобленых акалічнасцях, выражаных дзеепрыслоўямі;

знакі прыпынку пры адасобленых акалічнасцях, выражаных назоўнікамі і прыслоўямі;

знакі прыпынку пры параўнальных зваротах;

знакі прыпынку для выдзялення простай мовы;

знакі прыпынку для аддзялення простай мовы ад слоў аўтара;

знакі прыпынку для выдзялення частак, якія ўваходзяць у склад складаназалежнага сказа;

знакі прыпынку ў складаназлучаным сказе;

знакі прыпынку для раздзялення аднародных частак, што ўваходзяць у склад складаназалежнага сказа;

коска і коска з кропкай для раздзялення частак, якія ўваходзяць у склад бяззлучнікавага сказа;

двукроп’е і працяжнік для выдзялення частак, якія ўваходзяць у склад бяззлучнікавага складанага сказа.

Сярод пунктуацыйных памылак выдзяляюць ***грубыя***і ***нягрубыя. Аднатыпных*** пунктуацыйных памылак не бывае, паколькі ў кожным канкрэтным выпадку праблема выбару і пастаноўкі знака прыпынку вырашаецца з улікам структуры і сэнсу запісу. Сярод пунктуацыйных памылак могуць быць ***памылкі, якія******паўтараюцца,*** каліўявіць, што адна і тая ж канструкцыя, з адным і тым жа лексічным напаўненнем паўтараецца ў запісваемым тэксце некалькі разоў.

***Грубымі пунктуацыйнымі памылкамі*** лічацца тыя, якія парушаюць структурна-сэнсавае чляненне пісьмовага маўлення, таму што з’яўляюцца вынікам незахавання асноўных пунктуацыйных правілаў.

***Нягрубыя***пунктуацыйныя памылкі з’яўляюцца вынікам парушэння другасных, часцей негатыўных (якія адмяняюць дзеянне асноўных) правілаў, якія звычайна прыводзяцца ў заўвагах і рэгулююць норму, якая не мае шырокага распаўсюджання ці ўяўляе сабою прыватныя выпадкі пастаноўкі знакаў прыпынку.

|  |
| --- |
| **Тып памылкі** |
| **Правіла** | **Грубая** | **Нягрубая** |
| 1.Знак прыпынку ў канцы сказа:*Раніца. Спеў жаўранка.* | Пропуск знака прыпынку:*Раніца\_ Спеў жаўранка.* | Памылка ў выбары знака:1.*Раніца****!****Спеў жаўранка****!***2. *Бабуля запыталася, хто прынёс сюды красак****?***3.Пастаноўка кропкі ў загалоўку тэксту: *Зіма****.*** |
| 2.Працяжнік паміж галоўнымі членамі | 1. Пастаноўка коскі паміж дзейнікам і выказнікам:*Белы пясок паблізу вады****,*** *быў затканы зялёнымі верасамі.**2.* Пропуск працяжніка на месцы нулявой звязкі:*Плошча поля\_20 гектараў.* | Пастаноўка працяжніка на месцы нулявой звязкі, калі дзейнік выражаны асабовым займеннікам, а выказнік – назоўнікам у назоўным склоне ці калі паміж дзейнікам і выказнікам, які выражаны назоўнікам у назоўным склоне, стаіць часціца ***не*:***Я \_ чалавек. Кажан \_ не птушка.* |
| У выпадку, калі дапускаюцца варыянты ўжывання ці неўжывання працяжніка, любое адхіленне ад нормы можна не браць у разлік пры выстаўленні адзнакі. |
| 3.Знакі прыпынку пры аднародных членах | 1. Пропуск коскі паміж аднароднымі членамі (акрамя пастаноўкі коскі паміж неаднароднымі азначэннямі):*Згінулі сцюжы\_ марозы\_ мяцеліцы.*2.Пропуск двукроп’я ці працяжніка для аддзялення аднародных членаў ад абагульняльных слоў:*У хаце не было нікога\_ ні старых, ні малых.**Будынак, парк і агароджа \_ было ўсё слаўна і прыгожа.* | 1. Пастаноўка лішняй коскі паміж аднароднымі членамі:*Пажар заўважылі****,*** *як з баракаў, так і з пасёлка.**Я ўсміхаюся****,*** *і вясне, і сонцу, і дожджыку.*2. Ужыванне коскі паміж неаднароднымі азначэннямі: *Насталі кароткія***,** *летнія ночы. А пад бэзам раслі высокія****,*** *чырвоныя вяргіні.*3.Няправільны выбар двукроп’я ці працяжніка пры абагульняльных словах:*Мы з талентамі ўсе* ***–*** *і лекар, і пажарнік, і слуцкі хлебасей.**У нас і цыбуля, і сала, і бульба****:*** *усё ёсць.* |
| 4.Знакі прыпынку пры зваротках | Пропуск знака для выдзялення зваротка: *Я помню летнія часіны і вас \_* ***грыбныя баравіны!****Тужыць****\_ браток\_*** *не маем часу!****Мой сынок****\_ Усміхайся, шчаслівыя песні спявай!* | 1.Няправільны выбар знака прыпынку пры зваротках у выпадках, калі эмацыянальнасць выказвання падкрэсліваецца лексічна:*“Алесь****.*** *Уцякай хутчэй!* —***загаласіў*** *сусед.*2.Пастаноўка лішняй коскі пасля часціцы **о** пры зваротку:О**, *родны край****, не дай забыцца аб радасці сустрэчы.*3.Пропуск косак для выдзялення паясняльных слоў да зваротка пры іх раздзяленні: ***Мая рыбка****, спі \_* ***залатая!*** |
| 5.Знакі прыпынку пры пабочных словах і сказах | Пропуск знака прыпынку для выдзялення найбольш ужывальных пабочных слоў, сказаў:***Словам****\_сабраліся выходзіць удвух.**Спрадвеку\_* ***як людзі сцвярджаюц****ь\_праз бор гасцінец ляжаў.* | Няправільны выбар знакаў прыпынку для выдзялення пабочных і ўстаўных канструкцый:*Хлопцы****, а іх было чалавек восем,*** *дружна запляскалі Сцёпку.* |
| 6.Знакі прыпынку пры адасобленых членах сказа | Памылкі, звязаныя з выдзяленнем знакамі прыпынку адасобленых членаў сказа (акрамя зваротаў з *як):**Полымем палае дол\_* ***зарослы пералескамі***.***Здзіўлены****\_ я паволі ўстаю з лаўкі.**Час ад часу бліскала маланка\_* ***асвятляючы паплавы****.* | 1.Пропуск другой коскі для выдзялення адасобленага члена сказа перад злучнікам ***і*** (ці пасля яго), які спалучае аднародныя члены:*Сонца апусцілася зусім нізка і\_* ***стаміўшыся****, пачало хіліцца на захад.*2.Пропуск адасаблення адзіночных дзеепрыслоўяў:*Раз-пораз стукалі\_* ***падаючы****\_спілаваныя дрэвы.*3.Адасабленне акалічнасцей, выражаных адзіночнымі дзеепрыслоўямі, якія сваім значэннем набліжаюцца да прыслоўяў спосабу дзеяння ці часу: *Лена бегла****,*** *не азіраючыся.*4.Адсутнасць знакаў прыпынку для выдзялення адасобленых акалічнасцей, выражаных назоўнікамі з прыназоўнікамі *дзякуючы, адпаведна, насуперак, у адпаведнасці з, са згоды* і іншымі са значэннем прычыны, умовы, уступкі, спосабу дзеяння: *Нягледзячы на трывожны час\_ рынак жыў сваім звычайным жыццём.**У адпаведнасці з законам\_ кожны мае права на працу.* |
| 7.Знакі прыпынку пры ўдакладняльных акалічнасцях месца і часу | Пропуск косак пры выдзяленні ўдакладняльных акалічнасцей месца і часу:*За дваром\_* ***на бярозах\_*** *была пасека.**На другі дзень \_****зранку****\_ па вёсцы пранеслася чутка пра дзіўнае здарэнне.* |  |
| 8.Знакі прыпынку ў сказах з простай мовай | 1.Памылкі ў пропуску знакаў для выдзялення простай мовы:*\_****Сцяпанка****, — сказаў чалавек, —* ***ідзі пасядзі ў цяньку\_****.*2. Памылкі ў пропуску знакаў для аддзялення простай мовы ад слоў аўтара, а таксама знакаў у канцы простай мовы:*“Гэй, паромшчык****!\_*** *нехта гучна клікаў з другога берага.*Пропуск аднаго з парныхзнакаў ці некалькіх лічыцца за адну памылку. | 1.Пастаноўка лішніх двукоссяў, коскі замест кропкі пасля слоў аўтара, што разрываюць простую мову, якая складаецца з рознатыпных па мэце выказвання і інтанацыі сказаў, замена двукроп’я кропкай ці коскай пасля слоў аўтара, у якіх ёсць указанне на працяг простай мовы, парушэнне паслядоўнасці размяшчэння знакаў пры іх спалучэнні. 2.Памылковы выбар знака прыпынку пры простай мове: *Стораж загадаў:* ***“Пакіньце памяшканне!”,*** *і выключыў святло.* |
| 9.Знакі прыпынку ў складаназлучаным сказе | Пропуск коскі для раздзялення частак складаназлучанага сказа:*Палівае стэпы дожджык бойкі\_* ***ды*** *шумяць высокія пшаніцы.* | Пастаноўка лішняй коскі ў складаназлучаным сказе з агульным даданым членам або агульным пабочным словам ці часціцай: ***Праз нейкі ча****с вецер разагнаў хмары****,*** *і дождж сціх.****Толькі*** *верхавіны соснаў гулі****,***  *ды шалясцелі асіны.* |
| 10.Знакі прыпынку ў складаназалежных сказах | 1.Пропуск знака прыпынку для выдзялення даданай часткі:*Мы пайшлі туды****\_ адкуль чулася песня****.*2.Пастаноўка коскі перад злучнікам ***і*** , які спалучае аднародныя даданыя часткі ў складаназалежным сказе:*Чуваць было,* ***як*** *цвыркае конік у траве****,*** *і* ***як*** *гулка стукае дзяцел.* |  |
| 11.Знакі прыпынку ў бяззлучнікавых складаных сказах | 1.Пропуск знака для раздзялення частак бяззлучнікавага складанага сказа:*Цвітуць лугі\_ ўздымае жыта каласы.**Падрасцеш вялікі \_ раскажу тады.**Усе бачылі \_ яна і прыгожая, і ўдалая.*2. Памылковы выбар знака паміж часткамі бяззлучнікавага складанага сказа:*Алесь зразумеў* ***–*** *нервовасць Кастуся можа сапсаваць справу.**Слова сказаў****:*** *сякераю адсек.* |  |